text: Rocker-konflikten optrappes
  18 september 2011 kl. 16.58
  Omkring 200 danske og tyske rockere blev kontrolleret i forbindelse med weekendens visitationszone i Padborg. Der blev dog ikke fundet nogle våben, men en enkelt rocker blev anholdt, fordi han var efterlyst.
  Visitationszonen i Padborg var en direkte udløber af konfrontationerne i mellem Bandidos og Hells Angels i Esbjerg.
  Med til festen i Bandidos-klubhuset i Padborg var en række tyske rockere. 
  En større gruppe Bandidos-rockere fra den slesvig-holstenske by Neumünster rykkede i begyndelsen af sommeren til Padborg.
  Flytningen over grænsen skete efter, at den tyske delstat havde forbudt rockerne, der derefter indrettede et klubhus i en bygning på en villavej i Padborg.
  
  Øget patruljering
  I forbindelse med weekendens kontroller kunne Syd- og Sønderjyllands Politi konstatere, at Esbjerg-afdelingen af Bandidos nu er et fuldgyldigt chapter, altså en decideret afdeling af rockergruppen.
  - Det betyder, at vi nu har både en afdeling med Hells Angels og en fuldgyldig afdeling med Bandidos i Esbjerg, forklarer vicepolitikommissær Klaus Arboe Rasmussen fra Syd- og Sønderjyllands Politi.
  Han tilføjer, at Syd- og Sønderjyllands Politi i den forbindelse har øget den synlige patruljering.
  